કાનપુરઃ ટીમ ઇન્ડિયા મહેમાન ટીમ ન્યૂઝીલેન્ડ સામે ત્રીજી અને અંતિમ વન ડે મેચ માટે આવતી કાલે બપોરે ૧.૩૦ વાગ્યે અહીંના મેદાનમાં ઊતરવાની છે. શ્રેણીની શરૂઆત પહેલાં એવું માનવામાં આવતું હતું આ શ્રેણી એક તરફી બની રહેશે, પરંતુ એવું બન્યું નહીં અને મુંબઈમાં રમાયેલી પ્રથમ વન ડે ન્યૂઝીલેન્ડે છ વિકેટે જીતી લીધી. જોકે પુણે ખાતેની બીજી વન ડેમાં ટીમ ઇન્ડિયાએ વળતો હુમલો કરીને છ વિકેટે જીત હાંસલ કરી શ્રેણી ૧-૧થી બરોબર કરી. હવે આવતી કાલે રમાનારી વન ડે નિર્ણાયક બની રહેવાની છે.